A bűvös maszk

Egyszer volt, hol nem volt, volt egyszer egy kislány, akinek volt egy maszkja.

Egyszer az iskolában elveszette. Hazafelé a boltban vett egy újat, de ez nem akármilyen maszk volt, mert hazafelé énekelni kezdett a táskájában.

Mikor hazaért, az anyukája megkérdezte:

* Mi ez a dallam?

A kislány azt válaszolta, hogy nem tudja.

Egyszer a maszk kiugrott a táskájából, majd a fogasra szökkent.

Másnap a kislány fel akarta venni, de nem találta sehol. Pánikba esett, mert nem volt mit felvennie. Maszk nélkül indult iskolába. Mikor beért az épületbe, rászólt az ügyeletes tanár, hogy vegye fel. Átkutatta a táskáját, és megtalálta. Felvette, majd bement az osztályterembe.

Elkezdődött a tanítás. A kislány levette a maszkot, és berakta a táskájába. Ez a fránya maszk onnan nagy nehezen újra kimászott.

Éppen röpdolgozat volt, és a kislány meglepetésére a maszk dalolva segített neki a megírásában. A tanár azonban észrevette, és rávágta a dolgozatra a karót. Erre a kislány sírva kifutott a teremből, és kidobta a maszkot a kukába. A maszk nem hagyta annyiban, háromra kiugrott, és visszatért a gazdájához.

Mikor a lány hazament, nem vette észre, hogy a táskája nyitva maradt. A kiskutyája megtalálta a maszkot, játékszernek nézte és szétrágta. A kutyust orvoshoz kellett vinni. Amikor az állatorvos megvizsgálta, annyit mondott:

* Ezt kifizetni még a Dárius összes aranyával sem lehet.

Végül sikerült kifizetni. A kislány kapott egy új maszkot, mivel a régi használhatatlanná vált.

Másnap ebben az új maszkban ment iskolába, s keservesen dúdolta az előző maszk dallamát. A tanítás után meglátogatta a nagymamáját, aki észrevette unokája letörtségét. A nagymama kérdésére a kislány mindent elmesélt. A nagymama úgy gondolta, hogy unokája tudta nélkül megvarrja a dúdoló maszkot.

Reggel, amikor megpillantotta az összevarrt maszkot, nagyon megörült. Régi jókedvével ment az iskolába, szinkronban dúdolva a bűvös maszkkal.